[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2007

SEC(2007) 1190

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Παράρτημα στην ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΙΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΙΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

σχετικά με Μια νέα στρατηγική σχετικά με την υγεία των ζώων για την Ευρωπαϊκή Ένωση (2007-2013), σύμφωνα με την οποία «η πρόληψη είναι καλύτερη από τη θεραπεία»

Εκτενής περίληψη της εκτίμησης των επιπτώσεων Νέα στρατηγική για την υγεία των ζώων (2007-2013)

{COM(2007) 539 τελικό}{SEC(2007) 1189}

ΣΥΝΟΨΗ Νέα στρατηγική για την υγεία των ζώων (2007-2013)

Η κοινοτική πολιτική για την υγεία των ζώων (ΚΠΥΖ) έχει διαγράψει μακρά πορεία από τα αρχικά στάδια ανάπτυξής της στις αρχές της δεκαετίας του 1960. Η θέσπιση κοινών κανόνων σε επίπεδο ΕΕ για το εμπόριο ζώων και την εμπορία ζωικών προϊόντων έχει διαδραματίσει βασικό ρόλο όσον αφορά την εξασφάλιση των κατάλληλων προτύπων ασφάλειας και υγείας, τη διευκόλυνση του ενδοκοινοτικού εμπορίου και τη βελτίωση της υγείας των ζώων γενικότερα. Η ΚΠΥΖ έχει ενισχυθεί περαιτέρω λόγω μιας σειράς σοβαρών κρίσεων και εστιών ασθένειας που εκδηλώθηκαν τα τελευταία χρόνια.

Η ΓΔ SANCO δρομολόγησε αξιολόγηση το 2004 για να εκτιμήσει τις επιδόσεις της ΚΠΥΖ κατά την τελευταία δεκαετία. Κατά τη διάρκεια της περιόδου αξιολόγησης επισημάνθηκαν διάφορα θέματα, τα οποία συνοψίζονται στο παρόν έγγραφο. Η παρούσα πρωτοβουλία προορίζεται να καλύψει τα εν λόγω θέματα, καθώς επίσης και τις νέες προκλήσεις που αντιμετωπίζει σήμερα η ΚΠΥΖ.

Τα κύρια θέματα που επισημάνθηκαν στο πλαίσιο της αξιολόγησης αφορούσαν, μεταξύ άλλων, τον ιδιαίτερα πολύπλοκο χαρακτήρα της ισχύουσας ΚΠΥΖ, την έλλειψη μιας γενικότερης στρατηγικής και, ειδικότερα, την ανεπαρκή εστίαση στην πρόληψη των ασθενειών. Τα θέματα αυτά με τη σειρά τους προκάλεσαν πρόσθετα προβλήματα, όπως η έλλειψη επαρκούς συνέπειας και συνοχής με άλλες σχετικές πολιτικές. Άλλα θέματα που προέκυψαν στο πλαίσιο της διαδικασίας αξιολόγησης ήταν η ανάγκη για καλύτερη επικοινωνία και συμμετοχή των ενδιαφερόμενων μερών στη διαδικασία χάραξης πολιτικής, όπως και η ανάγκη να διευκρινιστούν οι ρόλοι και οι αρμοδιότητες. Επιπλέον, δόθηκε έμφαση στα προβλήματα που αφορούν το τρέχον δημοσιονομικό πλαίσιο και την εφαρμογή των ελέγχων των εισαγωγών σε επίπεδο κράτους μέλους. Τέλος, αναγνωρίστηκε ότι η αξιολόγηση των επιδόσεων της ΚΠΥΖ υπήρξε υπερβολικά περιορισμένη.

Οι γενικοί στόχοι της ΚΠΥΖ συνίστανται στην εξασφάλιση δημόσιας υγείας υψηλού επιπέδου με ταυτόχρονη συμβολή στην οικονομική ανάπτυξη και στην ανταγωνιστικότητα, καθώς και στην προώθηση ορθών γεωργικών πρακτικών που αποτρέπουν τη μετάδοση ζωικών ασθενειών και συμμορφώνονται με τα πρότυπα ορθής μεταχείρισης των ζώων, καθιστώντας παράλληλα δυνατή τη βιώσιμη ανάπτυξη. Για την επίτευξη των εν λόγω συνολικών στόχων, θεσπίστηκαν συγκεκριμένοι στόχοι για την ΚΠΥΖ. Πρώτον, η ΕΕ πρέπει να εστιάσει την παρέμβαση στις ζωικές ασθένειες που είναι ιδιαίτερα σημαντικές για την ΕΕ με τον χαρακτηρισμό και την ταξινόμηση των βιολογικών και χημικών κινδύνων, τον καθορισμό προτεραιοτήτων, ποσοτικά υπολογίσιμων στόχων και δεικτών επιδόσεων, καθώς και του ύψους των πόρων προς διοχέτευση για τις καθορισμένες απειλές. Δεύτερον, πρέπει να επιτευχθεί μεγαλύτερη διαφάνεια και αποτελεσματικότητα του μηχανισμού πρόληψης και ελέγχου ασθενειών με τη συγκρότηση ενός ενιαίου και σαφέστερου ρυθμιστικού πλαισίου με τη θέσπιση κανόνων και μηχανισμών που να διευκολύνουν το διεθνές εμπόριο και παράλληλα την εξασφάλιση υψηλού επιπέδου της δημόσιας υγείας και της υγείας των ζώων, με την παροχή κινήτρων για την πρόληψη των κινδύνων στις εκμεταλλεύσεις και με περισσότερες αρμοδιότητες στον τομέα της εκτροφής για την πρόληψη ασθενειών, καθώς και με τη βελτίωση της επιτήρησης και της ετοιμότητας σε περιπτώσεις κρίσεων. Η ΕΕ πρόκειται να ενθαρρύνει την καινοτομία, την επιστήμη και την έρευνα ώστε να παρασχεθούν καλύτερα εργαλεία για την καταπολέμηση των ζωικών ασθενειών. Αυτή η πρωτοβουλία επιδιώκει επίσης να συμβάλει στους στόχους που έχουν τεθεί σε επίπεδο ΕΕ, ειδικότερα σε εκείνους που αφορούν την καλύτερη νομοθετική ρύθμιση και τη στρατηγική της Λισσαβώνας.

Προκειμένου να καλυφθούν τα προβλήματα που επισημάνθηκαν στο πλαίσιο της αξιολόγησης, το παρόν έγγραφο εξέτασε τρεις γενικές επιλογές. Η αξιολόγηση αντίκτυπου δεν καλύπτει λεπτομερώς τις διάφορες επιμέρους επιλογές που έχουν εξεταστεί για κάθε συγκεκριμένο ζήτημα, δεδομένου ότι αυτή η ανάλυση έχει πραγματοποιηθεί ήδη στα πλαίσια της αξιολόγησης και περιλαμβάνεται στην τελική έκθεση αξιολόγησης. Οι τρεις γενικές επιλογές περιλαμβάνουν την επιμέρους επιλογή που επιλέχθηκε για κάθε συγκεκριμένο θέμα. Η πρώτη προσέγγιση που προσδιορίστηκε ήταν η επιλογή να μην υπάρξει αλλαγή, δηλ. να συνεχιστεί η εφαρμογή της ισχύουσας ΚΠΥΖ. Σύμφωνα με τη δεύτερη επιλογή, εισάγεται μια νέα «ήπια» στρατηγική για την υγεία των ζώων. Αυτή η στρατηγική θα επικεντρώνεται σε ρυθμιστικά εργαλεία ήπιου χαρακτήρα και θα στοχεύει στην αναβάθμιση της επικοινωνίας, της συνεργασίας και της τεχνικής βοήθειας προς τις τρίτες χώρες. Επιπλέον, θα στοχεύει στην υποστήριξη της επιστήμης και της έρευνας και θα καλύπτει τα ζητήματα εφαρμογής σε επίπεδο κρατών μελών. Η τελευταία επιλογή που εξετάστηκε ήταν η εισαγωγή μιας νέας πολύπλευρης στρατηγικής για την υγεία των ζώων. Αυτή η στρατηγική θα βασίζεται στις ενέργειες που περιγράφονται στο πλαίσιο της δεύτερης επιλογής, αλλά θα περιλαμβάνει επίσης συμπληρωματικά νομικά στοιχεία και, ειδικότερα, την εισαγωγή ενός νέου οριζόντιου νομικού πλαισίου, την πιθανή ανάπτυξη ενός εναρμονισμένου σχεδίου κατανομής του κόστους, την ανάπτυξη μιας στρατηγικής εξαγωγών σε επίπεδο ΕΕ και την εισαγωγή ηλεκτρονικών μέσων ταυτοποίησης και πιστοποίησης των ζώων.

Οι κοινωνικές, οικονομικές και περιβαλλοντικές επιπτώσεις αυτών των τριών επιλογών αναλύθηκαν στο παρόν έγγραφο. Η ανάλυση παραμένει κυρίως ποιοτική σε αυτό το στάδιο λόγω του γενικού χαρακτήρα της πρωτοβουλίας, όπως και λόγω του γεγονότος ότι προβλέπονται περαιτέρω μελέτες ώστε να εξεταστούν πλήρως οι επιπτώσεις (ιδίως ως προς το κόστος και τα οφέλη) των σημαντικότερων προβλεπόμενων ενεργειών. Το παράρτημα ΙΙ παρουσιάζει με λεπτομέρειες τις διάφορες προγραμματισμένες μελέτες. Σε κάθε περίπτωση, οποιαδήποτε νέα νομική πρόταση θα πρέπει να υποβληθεί σε συγκεκριμένη αξιολόγηση αντίκτυπου πριν την υποβολή της.

Σε συνέχεια της εν λόγω ανάλυσης, το γενικό συμπέρασμα ήταν ότι η επιλογή 3 αποτελεί την καλύτερη επιλογή για την κάλυψη των θεμάτων που επισημάνθηκαν στο πλαίσιο της αξιολόγησης, καθώς και των νέων προκλήσεων που αντιμετωπίζει η ΚΠΥΖ, δεδομένου ότι η επιλογή 2 - παρά το θετικό της αντίκτυπο - δεν καλύπτει πλήρως τα προβλήματα που προσδιορίστηκαν.